ΓΡΑΠΤΗ ΕΡΩΤΗΣΗ E-2047/96 υποβολή: Martina Gredler (ELDR) προς την Επιτροπή (19 Ιουλίου 1996)

Θέμα: Η Επιτροπή χρηματοδοτεί ταξίδια Σλοβένων δημοσιογράφων στο πυρηνικό λόμπυ

Η Επιτροπή πλήρωσε ένα ταξίδι οργανωμένο από το πυρηνικό λόμπυ Foratom, στο οποίο συμμετείχαν 15 Σλοβένοι δημοσιογράφοι και το οποίο περιλάμβανε επισκέψεις σε πυρηνικά εργοστάσια στο Βέλγιο (Doel), τη Γερμανία (Brokdorf) και τη Σουηδία (Forsmark), στο πλαίσιο του οποίου προβλήθηκε ο απόλυτα ακίνδυνος χαρακτήρας της πυρηνικής ενέργειας. Δεν είχε προσκληθεί ούτε ένας ανεξάρτητος επιστήμονας να μιλήσει στους δημοσιογράφους, και κανείς δεν είχε την ευκαιρία να προβάλει την αντίθετη άποψη. Και δεν ήταν εντελώς συμπτωματικό το γεγονός ότι το ίδιο χρονικό διάστημα διεξαγόταν στη Σλοβενία δημοψήφισμα σχετικά με το μέλλον του σλοβενικού πυρηνικού προγράμματος.

Συμπληρώνοντας την ερώτηση που υπέβαλε στην Επιτροπή ο κ. Carlos Pimenta σχετικά με το θέμα, θα ήθελα να μάθω:

Γνώριζε η Επιτροπή τη μονομέρεια της μετάδοσης των πληροφοριών στους δημοσιογράφους;

Αν όχι, πώς γίνεται αυτό; Αν ναι, γιατί εγκρίθηκε παρ' όλα αυτά η χρηματοδότηση;

Μελετά η Επιτροπή την επιβολή προσωπικών κυρώσεων στους υπαλλήλους της που είχαν την ευθύνη της οργάνωσης του ταξιδιού;

Ποια συμπεράσματα συνάγονται συνολικά από το συγκεκριμένο γεγονός, και πώς μπορεί να διασφαλιστεί ότι κάτι τέτοιο δεν θα επαναληφθεί;

Από ποια θέση του προϋπολογισμού προέρχονταν τα κονδύλια για τους προαναφερθέντες δημοσιογράφους;

Κοινή απάντηση του κ. Van den Broek εξ ονόματος της Επιτροπής στις γραπτές ερωτήσεις E-2047/96, E-2074/96, E-2075/96, E-2076/96, E-2077/96, E-2078/96, E-2079/96 και E-2113/96 (25 Σεπτεμβρίου 1996)

Το πρόγραμμα Phare της Επιτροπής συνιστά πρόγραμμα παρακινούμενο από τη ζήτηση. Αυτό σημαίνει ότι οι προτάσεις έργων προέρχονται, κυρίως, από τις ίδιες τις χώρες εταίρους. Η συνεργασία μεταξύ της Επιτροπής και του υφυπουργού Ενέργειας της Σλοβενίας ξεκίνησε το 1993. Κατά τα τελευταία τρία έτη, άνω των 7,3 εκατομμυρίων ECU διατέθησαν για την προώθηση της ενεργειακής απόδοσης. Η πυρηνική ενέργεια αποτελεί σήμερα τμήμα της ενεργειακής στρατηγικής της Σλοβενίας ακόμη και αν μακροπρόθεσμος στόχος της χώρας είναι η εγκατάλειψη της πυρηνικής ενέργειας ολοσχερώς. Προκειμένου να εξασφαλιστεί ότι τα μέτρα αποκατάστασης του σταθμού πυρηνικής ενέργειας Krsko θα είναι σύμφωνα με την πολιτική πυρηνικής ασφάλειας στο εσωτερικό της Κοινότητας, το υπουργείο ζήτησε να χρησιμοποιηθεί μέρος του συνολικού ενεργειακού προϋπολογισμού για την πραγματοποίηση εκπαιδευτικής επίσκεψης (45.000 ECU).

Οι αρχές της Σλοβενίας κατήρτισαν τον κατάλογο των συμμετεχόντων, ο οποίος πέραν των 11 δημοσιογράφων, περιελάμβανε εκπροσώπους της υπηρεσίας πυρηνικής ασφάλειας, του κέντρου πυρηνικών ερευνών, της υπηρεσίας ηλεκτρισμού της Σλοβενίας και της περιβαλλοντικής κίνησης. Οι δημοσιογράφοι συμπεριελήφθησαν στον κατάλογο δεδομένου ότι ο πυρηνικός τομέας της Σλοβενίας δεν είναι μεγάλος αρκετά για να διαθέτει επαρκή αριθμό συμμετεχόντων. Λόγω του γεγονότος ότι η αίτηση υπεβλήθη ακολουθώντας τις συνήθεις διαδικασίες και πληροί τα κριτήρια και τους στόχους του προγράμματος Phare, η Επιτροπή συμφώνησε να οργανώσει την επίσκεψη. Επιπλέον, δεδομένου ότι το μικρό αυτό ποσό αντιπροσώπευε το πρώτο έργο από το συνολικό διαθέσιμο ποσό των 7,3 εκατ. ECU το οποίο θα χρησιμοποιείτο για την πυρηνική ασφάλεια, η αίτηση κρίθηκε εύλογη.

Η Επιτροπή ήρθε σε επαφή με την Foratom (Ευρωπαϊκός Σύνδεσμος πυρηνικών διαδικασιών) προκειμένου να διευκολύνει τις τρεις επιτόπιες επισκέψεις. Η βοήθεια της Foratom περιορίζετο στην παροχή πρόσβασης στις τρεις εγκαταστάσεις της Κοινότητας, οι οποίες αποτέλεσαν αντικείμενο της επίσκεψης.

Προηγουμένως, η περιβαλλοντική κίνηση της Σλοβενίας, άρχισε τον Ιανουάριο του 1996 εκστρατεία για τη συγκέντρωση υπογραφών με στόχο τη διεξαγωγή δημοψηφίσματος για την εγκατάλειψη της πυρηνικής ενέργειας. Μέχρι τις 27 Μαΐου 1996, απαιτούντο σαράντα χιλιάδες υπογραφές. Όταν πραγματοποιήθηκε η εκπαιδευτική επίσκεψη (15-19 Απριλίου 1996) είχαν συγκεντρωθεί μόνο 2.800 υπογραφές. Η Επιτροπή θεωρεί απίθανο ότι τα επτά άρθρα στον σλοβενικό τύπο τα οποία ήταν αποτέλεσμα της επίσκεψης, εκ των οποίων μόνον τρία υποστήριζαν την πυρηνική ενέργεια, θα μπορούσαν να είχαν αποτρέψει τη συγκέντρωση των εναπομενουσών υπογραφών.

Συνεπώς, η Επιτροπή δεν κρίνει ότι παρενέβη στη δημοκρατική διαδικασία κυρίαρχου κράτους και ότι η επίσκεψη επηρέασε την έκβαση του δημοψηφίσματος. Στόχος της εκπαιδευτικής επίσκεψης δεν ήταν η προώθηση της πυρηνικής βιομηχανίας αλλά η ανταλλαγή πληροφοριών σχετικών με τις ορθότερες πρακτικές όσον αφορά την πυρηνική ασφάλεια. Ως εκ τούτου, δεν πραγματοποιήθηκαν συναντήσεις με εκπροσώπους κινημάτων κριτικής ανασκόπησης της ανάπτυξης της πυρηνικής ενέργειας, εφόσον αυτό δεν αποτελούσε στόχο της επίσκεψης.

Η συγκεκριμένη επίσκεψη συνιστά τη μοναδική εκπαιδευτική επίσκεψη σχετικά με την πυρηνική ασφάλεια που διοργανώθηκε από την Επιτροπή. Το 1995, το πρόγραμμα Phare χρηματοδότησε άλλες εκπαιδευτικές επισκέψεις σχετικές με μη ρυπαίνουσες τεχνολογίες άνθρακα και εξοικονόμηση ενέργειας. Επιπλέον, νέες πρωτοβουλίες σχετικές με ανανεώσιμες πηγές ενέργειας και ενεργειακή απόδοση προετοιμάζονται για τα προσεχή έτη. Η Επιτροπή είναι συνεπώς διατεθειμένη να οργανώσει και να αναλάβει τα έξοδα επισκέψεων δημοσιογράφων από χώρες της Κεντρικής και Ανατολικής Ευρώπης προκειμένου να τους ενημερώσει για τις ανανεώσιμες πηγές ενέργειας και την ενεργειακή απόδοση όταν αυτό ζητείται από τις εν λόγω χώρες και συνάδει με τις προτεραιότητες που έχουν αυτές καθορίσει.